《范湘监务许惠其父盘溪居士诗先往数语焉》
宋代·赵蕃

国朝几名家，在蜀苏与范。
斯文何与人，竟作南荒窜。
盘溪诸子何，少小便精悍。
早从宜州游，句法悟骨换。
官称薄如纸，名盖越千万。
我为余杭役，识子非楚产。
姓名问即识，一笑冰已泮。
长哦乃翁诗，亹亹无间断。
使我倾耳听，妙处惊辄叹。
前辈今远矣，俗眼易作玩。
大轴许见遗，此赐安敢慢。
何囊政尔空，得此吾无患。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。